section_heading: Životopis
paragraph_text: Kći je književnika Milana Begovića i pijanistice Paule Begović, rođ. Goršetić. Osnovnu školu i gimnaziju završila u Hamburgu. Akademiju za glazbu i scensku umjetnost pohađala u Beču, gdje je počela glumačku karijeru i potom nastupala u Steyeru, Dubrovniku i Zagrebu. Bila je redateljica i glumica u dubrovačkoj kazališnoj družini (1924-1926.), prva spikerica Radio-Zagreba (1926.). Od početka emitiranja je, uz spikerski posao, nastupala i kao glumica, recitirala poeziju, čitala ulomke iz romana i drugih proznih djela te uređivala i vodila prve emisije za djecu. Bila je prva žena na poziciji direktorice drame u HNK-u (1945/46) i dramaturginja; prva direktorica Pionirskog kazališta u Zagrebu (današnji ZeKaEm); prva predsjednica Društva hrvatskih književnica (1938. – 1941) i suurednica Almanaha Društva hrvatskih književnica (1938, 1939). Prvih desetak godina pisala je na njemačkom, potom objavljuje dvojezično, da bi u zrelijoj dobi prevagnuo hrvatski jezik. Opus na njemačkom jeziku sačuvan u Slavističkom institutu u Grazu. 1923. započinje izdavanje pjesama na hrvatskom jeziku u književnim časopisima: Dom i svijet, Vijenac, Hrvatska revija, Savremenik, Almanah Društva hrvatskih književnica, kao i ženskom glasilu Hrvatski ženski list. Prevodila je na njemački, esperanto, češki i francuski jezik Držića, Krkleca, Matkovića, Parun, Slavičeka, Feldmana. Posebno zaslužna za prijevod glavnine Krležinih djela na njemački jezik. S francuskog i njemačkog jezika prevodila Rilkea, Zweiga, Paulu Preradović, Balzaca, Maupassanta, Musila, Stendhala, Anouilha, Kleista, de Saint-Exuperyja.